**Kisbér Város Polgármestere**

**ELŐTERJESZTÉS**

Kisbér Város Önkormányzat Képviselő-testülete

**2024. november 08-ai** ülésére

Tárgy: ingatlanvételi ajánlat – 1730/5 hrsz.

**Tisztelt Képviselő-testület!**

Az Import Trade Hungary Kft. (2870 Kisbér, Széchenyi u. 55.) a kisbéri 1730/5 hrsz. alatti önkormányzati ingatlant szeretné megvásárolni 1.250.000,- Ft-os áron. A Kft. a szomszédos 1730/3 hrsz-ú és az 1742 hrsz-ú ingatlant már megvásárolta. Az ingatlanokat raktározási, hűtési, csomagolási és irodai tevékenységre használják. Folyamatosan bővülnek, ehhez lenne szükség az önkormányzati területre.

Az ingatlan 2184 m2, kivett beépített terület megnevezésű, kereskedelmik, szolgáltató gazdasági területen fekszik, a pápai vasútvonal és a Széchenyi utca között. Forgalomképes, üzleti vagyonunk részét képezi. Nagyobb beruházásokkor depózásra használtuk az ingatlant és ezen vezet keresztül a Perczel Mór utcai telkeken húzódó csapadékvíz elvezető árok folytatása.

Önkormányzatunknak ingatlanértékesítésnél meg kell felelnie a nemzeti vagyonról szóló 2011. évi CXCVI. törvény rendelkezésinek, mely szerint *„13. § (1) Törvényben, valamint a helyi önkormányzat tulajdonában álló nemzeti vagyon tekintetében törvényben**[70](http://njt.hu/cgi_bin/njt_doc.cgi?docid=142898.316379" \l "foot70) vagy a helyi önkormányzat rendeletében meghatározott értékhatár feletti nemzeti vagyon tulajdonjogát átruházni – ha törvény kivételt nem tesz – csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.*

*(2) Nemzeti vagyon tulajdonjogát átruházni természetes személy vagy átlátható szervezet részére lehet.”*

Az állami vagyonnal való gazdálkodásról szóló 254/2007. (X.4.) Korm. rendelt 25. § (6) bekezdés alapján *„az értékesítésre vonatkozó döntés megalapozásához független szakértővel el kell végeztetni … az érintett vagyonelem forgalmi értékbecslését (vagyonértékelését).”*

Ezen állami vagyonra vonatkozó rendelkezésre figyelemmel a nemzeti vagyon értékesítése kapcsán a szolgáltatás és ellenszolgáltatás értékarányosságának megállapítása érdekében szoktuk az ingatlanokat érték becsültetni. Fentiek mellett figyelembe vesszük még az ingatlan könyv szerinti értékét, mely érték alatt nem adhatunk el.

Jelen esetben, ha az ingatlan eladását támogatják, akkor azt meg kell hirdetnünk és fel kell becsültetnünk.

2018-ban már egyszer élt a Kft. egy hasonló megkereséssel, akkor nem támogatták az ingatlan eladását. (77/2018. (IV.13.) KVÖKt. határozat)

Kérem Tisztelt Képviselő-testületet, hogy az előterjesztést és a mellékelt megkeresést szíveskedjenek megvitatni és döntést hozni.

Kisbér, 2024. november 06.

 Sinkovicz Zoltán s.k. Pápai Mónika s.k.

 polgármester referens

**Határozati javaslat:**

Kisbér Város Önkormányzat Képviselő-testülete

*„A” változat:*

nem kívánja értékesíteni a tulajdonában álló kisbéri 1730/5 hrsz. alatti ingatlant.

**Határidő:** azonnal

**Felelős:** Sinkovicz Zoltán polgármester

*„B” változat:*

értékesíteni kívánja a tulajdonában álló kisbéri 1730/5 hrsz. alatti ingatlant.

felhatalmazza a város polgármesterét, hogy az ingatlant értékbecsültesse fel.

**Határidő:** azonnal

**Felelős:** Sinkovicz Zoltán polgármester